钦定古今图书集成/明伦汇编/宫闱典/第114卷 > 冯玉
## 钦定古今图书集成/明伦汇编/宫闱典/第114卷 > 冯玉

按《五代史》本传：“玉字璟臣，定州人也。少举进士不中，
冯赟为河东节度使，辟为推官，入拜监察御史，累迁
礼部郎中，为盐铁判官。晋出帝纳玉姊为后，玉以后
戚知制诰，拜中书舍人。玉不知书，而与殷鹏同为舍
人，制诰常遣鹏代作。顷之，玉出为颍州团练使，拜端
明殿学士、户部侍郎，迁枢密使、中书侍郎同中书门”
下平章事。是时，出帝童昏，冯皇后用事，军国大务，一决于玉。玉尝有疾在告，自刺史以上，宰相不敢除授，
以俟玉决。玉除中书舍人，卢价为工部侍郎，桑维翰
以价资望浅为不可，由是与维翰有隙，维翰由此罢
相。玉为相，四方贿赂，积赀钜万。契丹灭晋，张彦泽先
以兵入京师，兵士争先入玉家，其赀一夕而尽。明日，
见彦泽，犹谄笑，自言“愿得持晋玉玺献契丹，以冀恩
奖。”彦泽不纳，出帝之北。玉从入契丹，契丹以为太子
太保。周广顺三年，其子杰自契丹逃归，玉惧，以忧卒。